google/wiki40b huggingface dataset:
Ο βάλτος (ταινία)

Υπόθεση

Μια οικοδομική εταιρία έχει στήσει μια απάτη μαζεύοντας χρήματα από ιδιώτες προκειμένου να τους χτίσει σπίτια. Το μυστικό γνωρίζουν μόνο τρία άτομα. Ο Βασίλης (Δημήτρης Μαλαβέτας), ο Αλέξης (Κώστας Ναός) και η Λένα (Βέρα Κρούσκα). Την τελευταία μέρα πριν αυτοί οι τρεις το σκάσουν στο εξωτερικό με ένα μικρό ιδιωτικό αεροπλάνο και τα χρήματα της απάτης(45.000.000 δραχμές), η Λένα αποκαλύπτει το μυστικό σε έναν παλιό της φίλο και θύμα της απάτης, τον Δημήτρη (Γιώργος Τζώρτζης). Έτσι, την επόμενη μέρα φεύγουν και οι τέσσερις με το αεροπλάνο. Θα προσγειωθούν σε μια έρημη περιοχή, όπου οι δύο άντρες θα προσπαθήσουν να σκοτώσουν τον Δημήτρη. Η Λένα, αφού προσπαθήσει να τον σώσει, θα προσπαθήσει να πάρει τον χειρισμό του αεροπλάνου. Θα το ρίξει όμως σε έναν βάλτο...
Η όλη περιπέτεια κινεί το ενδιαφέρον των κατοίκων της περιοχής, ενός γέρου φαροφύλακα (Νότης Περγιάλης), της κόρης του (Μόνα Λίζα Άρμπι), ενός αποφυλακισμένου, του Βαγγέλη (Γιάννης Βόγλης), και της ερωμένης του φαροφύλακα (Ρίτα Μπενσουσάν). Όταν είχε αποφυλακιστεί ο Βαγγέλης, μαζί με έναν άλλον είχαν επιχειρήσει να βιάσουν την κόρη του φαροφύλακα. Ο φαροφύλακας σκότωσε τον άλλον και έτσι ο Βαγγέλης εξαγοράζει την σιωπή του σε χρήματα... 
Αυτές οι δυο τετράδες προσπαθούν να βγάλουν τα χρήματα από το αεροπλάνο, ελπίζοντας ότι όλοι θα πάρουν μερίδιο στο τέλος. Όμως η καχυποψία είναι διάχυτη... Η κόρη του φαροφύλακα ερωτεύεται τον Βασίλη.
Στην συνέχεια βλέπουμε την ιστορία και ενός άλλου ζευγαριού, του Θάνου (Αλέξανδρος Αντωνόπουλος) και της Άννας (Καίτη Γρηγοράτου), οι οποίοι, μετά την άρνηση των πλούσιων γονέων της Άννας για τον γάμο τους, κλέβονται και καταφεύγουν με μια βάρκα στο νησάκι που βρίσκονται οι πρωταγωνιστές. Ο Βαγγέλης τους καίει την βάρκα, τους παίρνει τα πράγματα και τους υποχρεώνει με την βία να συμμετέχουν και αυτοί στις προσπάθειες για την ανέλκυση των χρημάτων. Σιγά-σιγά, ο Θάνος αποκαλύπτει το πραγματικό του πρόσωπο, ότι δηλαδή είναι ένας προικοθήρας που παρίστανε τον ερωτευμένο με την Άννα για τα λεφτά της.
Και φτάνουμε στο τέλος της ταινίας. Τα λεφτά βγαίνουν. Μετά από ένα τρικούβερτο γλέντι όμως, ο Βασίλης και ο Αλέξης σκέφτονται ένα σχέδιο για να πάρουν όλα τα λεφτά και να φύγουν μόνοι τους. Ο Βασίλης όμως, αργοπεθαίνει μετά από δάγκωμα λυσσασμένου σκύλου και έτσι το σχέδιο το προχωράει μόνος του ο Αλέξης. Κλειδώνει τους υπόλοιπους στην αποθήκη που έχουν περάσει την νύχτα και τους κόβει την παροχή νερού, μέχρι να του δώσουν όλα τα χρήματα. Το σχέδιο πετυχαίνει και ο Αλέξης απογειώνεται με το αεροπλάνο(που στο μεταξύ έχει βγει από τον βάλτο). Όμως, ο Βασίλης με όση δύναμη του απομένει, βρίσκει το κλειδί και ανοίγει την αποθήκη. Η Λένα θέλει να πάει με τους άλλους και προσπαθεί να πάρει τον χειρισμό του αεροπλάνου από τον Αλέξη. Το αεροπλάνο συντρίβεται, οι δύο επιβαίνοντες σκοτώνονται και τα λεφτά καταστρέφονται.

Σχόλια

Στην σκηνοθεσία ο Ντίνος Δημόπουλος και στο σενάριο ο Ντίνος Δημόπουλος και ο Λάζαρος Μοντανάρης. Στην μουσική ο Γιώργος Χατζηνάσιος και στο τραγούδι τίτλων η Δήμητρα Γαλάνη. Η παραγωγή είναι της Φίνος φιλμς. 
Η ταινία γυρίστηκε στην Κόπραινα.
1294 Αμβερσία

Φυσικά χαρακτηριστικά

Η μέση διάμετρος της Αμβερσίας εκτιμάται σε 34,70 χιλιόμετρα. O φασματικός τύπος της είναι C (ανθρακούχος), ενώ το γεωμετρικό άλβεδό της είναι 0,1220. Η Αμβερσία περιστρέφεται γύρω από τον εαυτό της μία φορά κάθε 6 ώρες και 38 λεπτά.
Henschel

Ιστορία

O Γκέοργκ Κρίστιαν Καρλ Χένσελ (Georg Christian Carl Henschel) ίδρυσε την Χένσελ το 1810 στο Κάσσελ. Το εργοστάσιο έγινε ο μεγαλύτερος κατασκευαστής ατμομηχανών στη Γερμανία κατά τον 20ό αιώνα. 
Στις αρχές του 1935 η Χένσελ ξεκίνησε την παραγωγή του άρματος μάχης Panzer I. Κατά την έναρξη του Β' Παγκοσμίου Πολέμου (1939 - 1940) ξεκίνησε την παραγωγή σε μεγάλη κλίμακα των αρμάτων Panzer III και του Panzer VI Tiger, από το 1941. Υπήρξε επίσης ο κύριος κατασκευαστής του άρματος Panzer VI. Το 1945 διέθετε 8.000 εργάτες, οι οποίοι δούλευαν σε δύο δωδεκάωρες βάρδιες, ενώ χρησιμοποίησε πρακτικές δουλικής εργασίας. Τα εργοστάσια της εταιρίας ήταν μεταξύ των πλέον σημαντικών στόχων των συμμαχικών βομβαρδισμών και καταστράφηκαν σχεδόν ολοσχερώς.  
Μετά την πώληση στην Rheinstahl τo 1968 και την μεταπώληση η κατασκευή μηχανών αμαξοστοιχιών, φορτηγών κλπ. συνέχισε πλέον ανεξάρτητα.
Άλι Λάρτερ

Σταδιοδρομία

Η Άλι ξεκίνησε την καριέρα της στο μόντελινγκ με το γνωστό πρακτορείο μοντέλων Ford σε ηλικία 13 ετών. Στα 17 της, εγκαταστάθηκε προσωρινά στην Ιαπωνία. Ένα χρόνο αργότερα, το 1995, ακολούθησε τον τότε φίλο της στο Λος Άντζελες. Σύντομα άρχισε μαθήματα υποκριτικής ακολουθώντας τη συμβουλή ενός φίλου.
Ο πρώτος της επαγγελματικός ρόλος ήρθε το 1997, στην τηλεοπτική σειρά Chicago Sons. Αργότερα ακολούθησαν εμφανίσεις σε διάφορες άλλες τηλεοπτικές παραγωγές μεταξύ των οποίων τα Dawson's Creek, Chicago Hope και Just Shoot Me.
Η πρώτη της κινηματογραφική εμφάνιση έγινε το 1999 με τις ταινίες Varsity Blues και House on Haunted Hill (ελλ. τίτλος "Το Σπίτι στο στοιχειωμένο Λόφο"). Τα επόμενα χρόνια συμμετείχε σε μια σειρά ταινιών απευθυνόμενων κυρίως σε νεανικό κοινό, μεταξύ των οποίων οι εμπορικές επιτυχίες Legally Blonde (ελλ. τίτλος "Η Εκδίκηση της Ξανθιάς") και Final Destination (ελλ. τίτλος "Βλέπω το Θάνατο σου"). Το 2001, η Άλι εμφανίστηκε στο θεατρικό έργο The Vagina Monologues (ελλ. τίτλος "Μονόλογοι Αιδοίων") στη Νέα Υόρκη.
Το 2002, κατετάχθει 40η στη λίστα του περιοδικού Stuff με τις "102 Πιο Σέξι Γυναίκες στον Κόσμο".
Το φθινόπωρο του 2006 θα υποδείθει τη Niki Sanders στην τηλεοπτική σειρά του NBC Heroes, ενώ πρωταγωνιστεί και στην ταινία Resident Evil: Extinction που θα προβληθεί στις αίθουσες το Σεπτέμβριο του 2007.

Προσωπική Ζωή

Η Άλι είναι για πολλά χρόνια φίλη (και για κάποιο διάστημα και συγκάτοικος) με την επίσης ηθοποιό Έιμι Σμαρτ, με την οποία συμπρωταγωνίστησε στην ταινία Varsity Blues. Κατοικούσε για κάποια χρόνια στο Μαϊάμι της Φλόριντα. Από την άνοιξη του 2002 μετακόμησε και παραμένει στη Νέα Υόρκη.
Θόρφιν του Χάμαρ

Βιογραφία

Ο Θόρφιν γεννήθηκε στο Τρόντχαϊμ της Νορβηγίας, ενώ εικάζεται ότι υπήρξε Κιστερκιανός μοναχός προτού γίνει Επίσκοπος του Χάμαρ. Αν και είναι γνωστά αρκετά από τα έργα του ως Αγίου, ωστόσο, λίγα στοιχεία είναι γνωστά για την πρότερη ζωή του.
Ο Θόρφιν καθώς και αρκετοί άλλοι επίσκοποι της περιοχής διαφώνησαν με τον, εκείνη την εποχή, Βασιλιά Ερρίκο Β΄ της Νορβηγίας αναφορικά με αρκετά θέματα, συμπεριλαμβανομένου του τρόπου ανάδειξης των επισκόπων. Ο Βασιλιάς Ερρίκος έλαβε το ψευδώνυμο "Μισιερέας" λόγω των κάτι παραπάνω από ψυχρών σχέσεών του με την Εκκλησία.
Υπήρχε μια συμφωνία, το Σύμφωνο του Τόνσμπεργκ (Sættargjerden in Tønsberg), η οποία είχε υπογραφεί το 1277 μεταξύ του Βασιλιά Μάγκνους ΣΤ΄ της Νορβηγίας και του Γιον Ράουντε, του Αρχιεπισκόπου του Νίνταρος που επικύρωνε ορισμένα προνόμια του κλήρου, την ελευθερία της εκλογής των επισκόπων και παρόμοια ζητήματα. Το 1282, ο Βασιλιάς Ερρίκος ακύρωσε την συγκεκριμένη συμφωνία, και μια οξεία αντιπαράθεση μεταξύ της Εκκλησίας και του κράτους ξεκίνησε, ως συνέπεια της πράξης αυτής. Τελικά, ο Βασιλιάς έθεσε εκτός νόμου τον Αρχιεπίσκοπο Γιον Ράουντε, καθώς και τους δύο σημαντικότερους υποστηρικτές του, τον Επίσκοπο Ανδρέα του Όσλο και τον Επίσκοπο Θόρφιν του Χάμαρ. Ο Επίσκοπος Θόρφιν, μετά από αρκετές περιπέτειες, στις οποίες συμπεριλαμβανόταν και το ναυάγιο του πλοίου του, έφτασε στο Αββαείο του Τερ Ντόεστ (Abdij Ter Doest) στο Λίσεβεγκε, κοντά στις Βρυξέλλες, στην Φλαμανδική Περιοχή του Βελγίου. Απεβίωσε εκεί, στις 8 Ιανουαρίου του 1285.
Ο Βάλτερ ντε Μούντα, ένας από τους μοναχούς στο Τερ Ντόεστ εκείνη την περίοδο, έγραψε ένα ποίημα το οποίο επαινούσε τον χαρακτήρα του Θόρφιν. Ο Πατέρας Βάλτερ ενθυμούνταν την παραμονή του Επισκόπου Θόρφιν στο μοναστήρι και την εντύπωση που είχε προκαλέσει με την καλοσύνη του, σε συνδυασμό με την δύναμή του. Η ήπιων τόνων εξωτερική του εμφάνιση έκρυβε την ισχυρή του θέληση απέναντι σε καθετί που θεωρούσε διαβολικό και αθεϊστικό. Ο Πατέρας Βάλτερ έγραψε το ποίημα σχετικά με αυτόν, μετά τον θάνατό του και, στη συνέχεια, το τοποθέτησε πάνω από τον τάφο του.
Μπρούνο Σαμαρτίνο

Καριέρα

Είναι γνωστότερος για ένα κατόρθωμά του, καθώς έχει κρατήσει το Πρωτάθλημα WWE, τότε ονομαζόμενο Πρωτάθλημα WWWF, για έντεκα χρόνια, σε δύο θητείες ως πρωταθλητής. Είναι ο μεγαλύτερος σε διάρκεια κάτοχος του τίτλου όλων των εποχών και ο μεγαλύτερος σε διάρκεια πρωταθλητής πάλης. Κατά την πρώτη του θητεία που ξεκίνησε στις 17 Μαΐου 1963, κράτησε τον τίτλο για 2803 μέρες, δηλαδή έως τις 18 Ιανουαρίου 1971. Τον ανέκτησε στις 10 Δεκεμβρίου 1973 και τον κράτησε για άλλες 1237 μέρες, δηλαδή τον απώλεσε στις 30 Απριλίου 1977.

Στυλ

Ο τρόπος με τον οποίο πάλευε ο Σαμαρτίνο ήταν ξεχωριστός, αλλά όχι κόντρα στο ρεύμα της εποχής, με τις τυπικές κινήσεις όλων των υπολοίπων παλαιστών. Ο ίδιος όμως, πρόσθεσε στην μάχη πιο δυνατές κινήσεις και με το προσωπικό του ιδιαίτερο χάρισμα που είχε, έγινε ένας από τους πιο διάσημους Αμερικανούς παλαιστές των δεκαετιών 1960 και 1970. Στην διάρκεια της καριέρας του, είχε πολλές αληθινές αψιμαχίες με άλλους παλαιστές, και ήταν γνωστός ο έντονος χαρακτήρας του.

Κριτική

Ο ίδιος πραγματοποιεί σκληρή κριτική για τον τρόπο με τον οποίο έχει εξελιχθεί το σημερινό άθλημα της επαγγελματικής πάλης, που έχει σενάριο και απλά υπάρχει για να διασκεδάζει ο κόσμος, παρά για να γίνεται ανταγωνισμός. Επίσης, είχε αρνηθεί πολλές φορές να εισαχθεί στο τιμητικό Hall of Fame του WWE, λέγοντας πως όσο ζει δεν θέλει να πάρει μέρος. Ωστόσο, τον Φεβρουάριο του 2013 ο ίδιος άλλαξε γνώμη και το WWE ανακοίνωσε την ένταξη του στο Hall of Fame που θα διεξαχθεί την ίδια χρονιά.
603 Τιμάνδρα

Φυσικά χαρακτηριστικά

Η μέση διάμετρος της Τιμάνδρας εκτιμάται σε 13,73 ± 0,9 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,1354. Είναι άγνωστο αν και με ποια περίοδο περιστρέφεται η Τιμάνδρα γύρω από τον εαυτό της.
Timatic

Ετυμολογία

Η ονομασία Timatic προέρχεται από τα αρχικά του Travel Information Manual Automatic, ενώ του TIM προέρχεται από τα αρχικά Travel Information Manual και χρησιμοποιείται βασικά από τις αεροπορικές εταιρείες καθώς και δευτερευόντως από τα ταξιδιωτικά γραφεία, προκειμένου να αποφασίσουν εάν ένας επιβάτης μπορεί να μεταφερθεί από το σημείο Α στο σημείο Β.

Ενημέρωση

Σε κάθε χώρα, υπάρχει μια αντιπροσωπεία από εκπροσώπους των αεροπορικών εταιρειών, η οποία συνήθως ονομάζεται Board of Airline Representatives (BAR), αυτή, μέσω των μελών της που είναι μέλη της IATA, έχουν υποχρέωση να ενημερώνουν τα κεντρικά τους γραφεία καθώς και τα κεντρικά γραφεία του Timatic. Οι ενημερώσεις περιλαμβάνουν οτιδήποτε αφορά τον επιβάτη,  το πλήρωμα, την αεροπορική εταιρεία κτλ. (π.χ. επιδημία, κλείσιμο αεροδρομίου [για οποιονδήποτε λόγο (θεομηνία, εξέγερση κτλ.)], εφαρμογή νέου τέλους [π.χ. αναχώρησης, άφιξης, ενδιάμεσης στάσης (τράνζιτ), αποσκευής κτλ.], αλλαγή στην εισαγωγή/εξαγωγή του τοπικού νομίσματος, τελωνειακές απαγορεύσεις-άρσεις κτλ.).
Ναυκραρία

Η ναυκραρία ήταν διοικητικό διαμέρισμα, υποδιαίρεση της φυλής στην Αττική κατά την αρχαιότητα. Πριν από τις μεταρρυθμίσεις του Κλεισθένη, υπήρχαν τέσσερις φυλές. Η κάθε φυλή είχε τρεις τριττύες. Η κάθε τριττύς δε είχε τέσσερις ναυκραρίες. Το όλον δηλαδή υπήρχαν σαράντα οκτώ ναυκραρίες. Κάθε ναυκραρία διοικούνταν από τον ναύκραρο, που ήταν υπεύθυνος για τις εισφορές και τις δαπάνες. Άλλωστε κάθε ναυκραρία είχε το δικό της ταμείο. Απ' αυτό κάλυπταν οι κωλακρέτες τα έξοδα των θεωρειών που η πόλη έστελνε στους Δελφούς.

Τις ναυκραρίες τις συναντάμε ήδη τον 7ο αιώνα π.Χ. Ο Σόλων είχε ορίσει μια ναυκραρία να παρέχει στην πόλη ένα πολεμικό πλοίο (στο οποίο έμπαινε καπετάνιος ο ναύκραρος) και δύο ιππείς. Στις στρατιωτικές δαπάνες κάθε ναυκραρία συμμετείχε αναλογικά. Όταν κυβερνούσαν οι τύραννοι, είχαν αναθέσει στις ναυκραρίες την ευθύνη της πομπής των Παναθηναίων.

Με τις μεταρρυθμίσεις του Κλεισθένη οι ναυκραρίες έφτασαν τις πενήντα. Ορίστηκαν δέκα φυλές και πέντε ναυκραρίες για κάθε φυλή. Ο Αριστοτέλης στην «Αθηναίων Πολιτεία» αναφέρει ότι επί Κλεισθένη τη θέση των ναυκραριών πήραν οι δήμοι. Η λέξη «ναυκραρία» παράγεται από τη λέξη «ναίω» (=κατοικώ) είτε από τη λέξη «ναυς» (=πλοίο).
Μεγάλος Παύλος του Λονδίνου

Επιγραφή

Φέρει την επιγραφή: «VAE MIIII SI NON EVANGELISAVERO», συνοδευόμενη από το όνομα του κατασκευαστή, την ημερομηνία παραγωγής της και τους εκκλησιαστικούς θυρεούς της ενορίας της εκκλησίας.
Αργυρία Μυσίας

Η Αργυρία ήταν αρχαία πόλη της Μυσίας, στη Μικρά Ασία.
Την αναφέρει ο Στράβων στα γεωγραφικά του (ΙΒ, 552). Βρισκόταν στην αριστερή όχθη του Αισήπου ποταμού, βορειοανατολικά του πεδίου της Θήβης και μεταξύ της Σαρδησσού και της Περιχαράξεως. Την ονομασία της όφειλε στα αργυρωρυχεία, μιας και η περιοχή της κεντρικής Μυσίας ήταν άφθονη σε μεταλλεύματα, λόγω των πολλών της ποταμών. Πρόκειται για τη σημερινή Γκιουμούς Μαντέν (Gümüş Maden) της Τουρκίας.
Ελεάνα Βραχάλη

Βιογραφικά στοιχεία

Γεννήθηκε το 1978. Παρακολούθησε μαθήματα μουσικολογίας και ψυχολογίας στο Κολέγιο Deree. Εργάστηκε ως ραδιοφωνικός παραγωγός και μουσική επιμελήτρια στον «Αθήνα 9.84», στον Ρ/Σ Alpha 98.9 και στο «Seven». Απέδωσε στα ελληνικά τους στίχους των τραγουδιών του μιούζικαλ "The Rocky Horror Show", ενώ έκανε μουσική επιμέλεια σε δημοσιογραφικές εκπομπές, καθώς και σε θεατρικές παραστάσεις, όπως στις "Δύο Ορφανές"στο "Γυναίκες στα χιόνια" στη "Ζωή της Ευτυχίας Παπαγιαννοπούλου" στο "Αίμα στο χιόνι", στο "Δε μ'αγαπάς, μ'αγαπάς". Το 2009 κυκλοφόρησε το πρώτο της βιβλίο με τίτλο "Αποσιωπητικά...", γεμάτο ποίηση, μουσική και συναισθήματα, περιλαμβάνοντας από τα πρώτα της ποιήματα μέχρι και τα πιο πρόσφατα τραγούδια της.

Στιχουργικό Έργο

Η Βραχάλη έχει συνδέσει το όνομά της με τον Μιχάλη Χατζηγιάννη. Για πρώτη φορά, στα 24 της χρόνια, με εφτά τραγούδια της στο Κρυφό φιλί του Μιχάλη Χατζηγιάννη μπήκε στα βαθιά. Το CD έγινε τρεις φορές πλατινένιο, καλύτερος δίσκος στα 2α βραβεία Αρίων, και με καλύτερο τραγούδι (Αν μου τηλεφωνούσες) στα 3α Αρίων. Από τότε έχει μια μακρά συνεργασία μαζί του, με μεγάλη καλλιτεχνική και εμπορική επιτυχία, και κορύφωση το CD Ακατάλληλη σκηνή το 2004 (τρεις φορές πλατινένιο, καλύτερος ποπ δίσκος και δίσκος της χρονιάς στα 4α Αρίων, και με καλύτερο τραγούδι ("Να μείνεις εδώ") στα 5α Αρίων).
Η Ελεάνα Βραχάλη, σε πολύ μικρή ηλικία, έχει ήδη συνεργαστεί με αρκετούς καλλιτέχνες όπως την Τάνια Τσανακλίδου, την Δήμητρα Γαλάνη, την Άλκηστις Πρωτοψάλτη, την Ελευθερία Αρβανιτάκη, την Άννα Βίσση, την Ελένη Πέτα, την Δέσποινα Ολυμπίου, την Γλυκερία, τον Γιώργο Σαμπάνη, την Έλενα Παπαρίζου, τον Σάκη Ρουβά, τον Γιάννη Πλούταρχο, την Νατάσα Θεοδωρίδου και την Πέγκυ Ζήνα.
Το 2012 κυκλοφόρησε το CD "Όλα τα Ναι του κόσμου", στο οποίο υπογράφει όλους τους στίχους και είναι βασισμένο στα βιβλία "Δε μ`αγαπάς, μ`αγαπάς", και "Όλα τα Ναι του κόσμου" της συγγραφέως και καθηγήτριας Ψυχολογίας Φωτεινής Τσαλίκογλου. Συμμετέχουν 30 συνθέτες, ερμηνευτές και ηθοποιοί. Όλα τα έσοδα του CD διατίθενται στα Παιδικά Χωριά SOS και στο ΚΕΘΕΑ εν δράσει.
Λίγο αργότερα ξεκίνησε μια νέα συνεργασία με τον Γιώργο Σαμπάνη η οποία συνεχίζεται εν έτη 2017. Από τότε υπογράφει σε όλους τους στίχους του.
Λεπενού

Γενικά στοιχεία

Βρίσκεται στο κέντρο περίπου των ορίων του πρώην δήμου Στράτου και ο οικισμός είναι χτισμένος στην πλαγιά του λόφου Θυάμου. Οι κάτοικοί του ασχολούνται με τη γεωργία (καπνά, αραβόσιτο, ελιές και εσπεριδοειδή) και την κτηνοτροφία (πρόβατα, κατσίκια, χοιρινά και βοοειδή).

Η συνοικία Λαγκάδα

Στο δημοτικό διαμέρισμα Λεπενούς ανήκει και η συνοικία Λαγκάδα (ή Λαγκάδι). Η συνοικία Λαγκάδι είχε 41 κατοίκους στην απογραφή του 2011.

Ιστορία

Το χωριό συμμετείχε στην επανάσταση του 1821. Κάτω από τη Λεπενού στρατοπέδευσε ο Ομέρ Βρυώνης με οκτώ χιλιάδες Αλβανούς, τον Οκτώβριο 1822, μέχρις ότου έφτασε και ο Κιουταχής με δικό του ασκέρι και κατέβηκαν προς το Μεσολόγγι και άρχισαν την πρώτη πολιορκία. Από τη Λεπενού καταγόταν ο Κώστας Λεπενιώτης, αδερφός του Κατσαντώνη. Έδρασε κυρίως στα Άγραφα και έδωσε πολλές μάχες με τους Τουρκαλβανούς του Αλή Πασά. Το 1809 στη θέση Παπαδιά των Αγράφων νίκησε και συνέλαβε αιχμάλωτο τον δερβέναγα των Αγράφων Σουλεϊμάν Τότη, τον οποίο και σκότωσε για να πάρει εκδίκηση για το θάνατο του Κατσαντώνη.
Αντρέα Κόστα

Βιογραφία

Αναρχικός αγωνιστής, σύντροφος, μαζί με τους Ερρίκο Μαλατέστα και Κάρλο Καφιέρο, της Ομοσπονδίας του Ζυρά (1870-1880), θεωρείται από τον Τζέιμς Γκιγιώμ ως εμπνευστής της ορολογίας της « εκ πράξεως προπαγάνδας », η οποία έγινε δημοφιλής από τον Πωλ Μπρους. Στις 9 Ιουνίου 1877, έδωσε στην Γενεύη διάλεξη επί της « εκ πράξεως προπαγάνδας », μιας στρατηγικής πολιτικής δράσης βασισμένης στην βία και με στόχο την καλύτερη ανάληψη λαϊκής συνείδησης. Η « εκ πράξεως προπαγάνδα » υιοθετήθηκε στο συνέδριο του Λονδίνου το 1881.
Ασπάστηκε τον κοινοβουλευτισμό το 1879, πιθανώς υπό την επιρροή της συζύγου του, Άννα Κουλισιόφ, η οποία ήταν, επίσης, αναρχική αγωνίστρια.
Το 1881, ίδρυσε το Partito Socialista Rivoluzionario Italiano (Ιταλικό Σοσιαλιστικό Επαναστατικό Κόμμα), πρόγονο του Partito Socialista Italiano (Ιταλικό Σοσιαλιστικό Κόμμα).
Μυημένος στον Ελευθεροτεκτονισμό στις 25 Σεπτεμβρίου 1883 στην Στοά "Ριέντζι" της Ρώμης, υπήρξε Αναπληρωτής Μέγας Διδάσκαλος της Μεγάλης Ανατολής της Ιταλίας.
Λιλιάνα Μπάτλερ

Βιογραφία

Γεννήθηκε το 1944 στην Βοσνία όπου και πέρασε τα παιδικά της χρόνια. Η μητέρα της ήταν τραγουδίστρια από την Κροατία και ο πατέρας της ακορντεονίστας Ρομά από την Σερβία.
Από μικρή άρχισε να τραγουδάει σε διάφορα κέντρα, κυρίως μαζί με την μητέρα της ή ως αντικαταστάτης για αυτήν. Γρήγορα έγινε πολύ γνωστή και αγαπητή στο κοινό για την γνήσια, δυναμική αλλά και γοητευτική ερμηνεία της.
Πήρε μέρος στον διαγωνισμό τραγουδιού της Eurovision το 1961 όπου και ήλθε στην όγδοη θέση. Κυκλοφόρησε πολλούς δίσκους και πήρε μέρος σε πολλά κινηματογραφικά έργα. Στον χώρο του τραγουδιού ονομάστηκε ως Η μητέρα του Γύπσυ σόουλ (Gypsy soul), ακόμα και ως Μπίλη χόλυντεϊ (Billie Holiday) των Βαλκανίων.
Με τις πολεμικές αναταραχές στην πατρίδα της η Λιλιάνα ξενιτεύτηκε στην Γερμανία όπου και έζησε από το 1987 μέχρι το 2002 οπότε και γύρισε πίσω στην πατρίδα της. Πέθανε το 2010 από καρκίνο στο Ντίσελντορφ.
Σεισμός της Αθήνας (420 π.Χ.)

Ο σεισμός της Αθήνας που έγινε το 420 π.Χ. και κατά τη διάρκεια του Πελοποννησιακού πολέμου αναφέρεται από τον Θουκυδίδη και τον Πλούταρχο.

Στοιχεία για το σεισμό

Ο σεισμός σημειώθηκε την άνοιξη του 420 π.Χ. στην Αθήνα. Συνέπεσε μάλιστα με μια από τις σπουδαιότερες εκκλησίες του αθηναϊκού δήμου, κατά την οποία ο νεαρός Αλκιβιάδης αντιτάχθηκε στα σχέδια και τις ενέργειες του Νικία. Ο Νικίας με αφορμή της πρότινος συναφθείσης συμμαχίας των Σπαρτιατών με τους Βοιωτούς και την άρνηση των Βοιωτών να παραδώσουν των φρουρίων της Πανάκτου και της Αμφίπολης στους Αθηναίους, είχε σκοπό να διαπραγματευτεί συμμαχία αντιπερισπασμού με τους Αργείους και τους συμμάχους των. Στην Αθήνα είχανε δε καταφτάσει την άνοιξη του 420 π.Χ. πρέσβεις των Αργείων. Οι Αθηναίοι ήταν πρόθυμοι και έτοιμοι να δεχτούν τους όρους της συμμαχίας, όταν η γη ξαφνικά άρχισε να τρέμει και οι εκκλησία διακόπηκε.
Το μέγεθος του σεισμού δεν ήταν μεγάλο. Λόγος λοιπόν της διάλυσης της εκκλησίας δεν ήταν ο τρόμος ή ο πανικός, αλλά το φαινόμενο αυτό καθεαυτό του σεισμού που θεωρήθηκε ως θεϊκό σημάδι (διοσημία) και επέβαλε την διάλυση της συγκέντρωσης.
Κάρολος Στέφανος, αρχιδούκας της Αυστρίας

Βιογραφία

Ο Κάρολος-Στέφανος-Ευγένιος-Βίκτωρ-Φήλιξ-Μαρία γεννήθηκε στο κάστρο Γκρος Ζέελοβιτς (νυν Ζιντλοχόβιτσε) της Τσεχίας και ήταν ο δευτερότοκος γιος του Καρόλου-Φερδινάνδου αρχιδούκα της Αυστρίας και της Ελισάβετ-Φραγκίσκας των Αψβούργων-Λωρραίνης, κόρης του Ιωσήφ παλατινού (κόμη) της Ουγγαρίας.
Από τις αδελφές του, η Μαρία-Θηρεσία ήταν σύζυγος του Λουδοβίκου Γ΄ Βίττελσμπαχ της Βαυαρίας και η Μαρία-Χριστίνα ήταν σύζυγος του Αλφόνσου ΙΒ΄ Βουρβόνων της Ισπανίας.
Γκέρχαρτ του Λα Μαρκ

Βιογραφία

Ήταν ο τρίτος γιος του Αδόλφου Γ΄ κόμη του Λα Μαρκ & της Κλέβης και της Μαργαρίτας των Γιούλιχ, κόρης του Γκέρχαρτ ΣΤ΄ κόμη του Μπερκ & Ράβενσταϊν.
Το 1364 απεβίωσε ο Αδόλφος Γ΄ και ο πρωτότοκος Αδόλφος Α΄ έλαβε την Κλέβη, ενώ ο δευτερότοκος Ντήτριχ Θ΄ είχε πάρει από το προηγούμενο έτος το Λα Μαρκ. Το 1398 ο Ντήτριχ Θ΄ απεβίωσε στη μάχη και τον διαδέχθηκε ο Αδόλφος Α΄. Ο φιλόδοξος Γκέραρτ διεκδίκησε το Λα Μαρκ και με τη βοήθεια του αρχιεπισκόπου της Κολωνίας ήλθε σε ένοπλη αντιπαράθεση με τον αδελφό του. Το 1430 συμφώνησαν να λάβει το μεγαλύτερο μέρος της κομητείας με τον όρο ότι θα τον κληρονομούσε ο Ιωάννης Α΄, γιος τού Αδόλφου Α΄.
Το 1461 απεβίωσε ο Γκέρχαρτ άτεκνος και το Λα Μαρκ κληροδοτήθηκε στον ανιψιό του Ιωάννη Α΄, που από το 1448 ήταν δούκας της Κλέβης· έτσι οι δύο κομητείες ενώθηκαν πάλι.
Αιθαλίδες

Ονομασία

Ο δήμος πήρε πιθανώς το όνομά του  από τον μυθικό επώνυμο ήρωα Αιθαλίδη, ο οποίος ήταν γιος του θεού Ερμή και της Ευπολεμείας και επίσης αγγελιοφόρος–κήρυκας και τοξότης των Αργοναυτών, κατά τη διάρκεια της Αργοναυτικής Εκστρατείας, στην οποία έλαβε μέρος μαζί με τους δύο αδελφούς του, τον Εύρυτο και τον Εχίονα. Σύμφωνα με τον Πυθαγόρα, όταν ο Αιθαλίδης, ο οποίος διέθετε ως χάρισμα τεράστια μνήμη, απεβίωσε, τότε ο πατέρας του Ερμής ζήτησε από τον Δία να ορίσει, ώστε να μένει μία μέρα στον κάτω κόσμο και μία μέρα στον επάνω, ως μια έμμεση μορφή αθανασίας, αλλά ο Αιθαλίδης επέλεξε να κρατήσει τη μνήμη ζωντανή και στο θάνατο και μετά να ξαναγεννηθεί, ζώντας ξανά σε μετενσάρκωση. Σύμφωνα με μια άλλη εκδοχή το όνομα προέρχεται από κάποια ομώνυμη οικογένεια, που είχε ως έδρα τον δήμο αυτό.

Τοποθεσία του αρχαίου δήμου

Ο δήμος των Αιθαλιδών, ήταν δήμος των Μεσογείων. Η τοποθεσία του δήμου αυτού παραμένει ακόμα άγνωστη και δεν έχει ακόμα ταυτιστεί επακριβώς με κάποια σημερινή περιοχή, αλλά ήταν μάλλον κοντά στους δήμους των Ευπυριδών, των Κρωπιδών και των Πηλήκων, οι οποίοι συναποτελούσαν τους Τρικώμους. Σύμφωνα με τον John S. Traill το κέντρο του δήμου βρίσκεται, πιθανώς, είτε σε θέση νότια του Αεροδρομίου του Τατοΐου (εναλλακτικά στη θέση αυτή, ίσως να βρίσκεται ο δήμος των Υβαδών), είτε σε άγνωστο σημείο.
Κάποιοι από τους σύγχρονους ερευνητές θεωρούν ότι ο δήμος βρισκόταν στην περιοχή του σημερινού χωριού Χασιά. Σύμφωνα με τον ερευνητή του 19ου αιώνα Διονύσιο Σουρμελή, η ονομασία «Αιθαλίδες» είχε παραφθαρεί σταδιακά σε «Θαλίδες» και ο δήμος σε «Θαλία» και στη συνέχεια σε «Σαλία», ταυτίζοντας τον δήμο με την περιοχή του χωριού Σαλονίκη της Αττικής, στην Πάρνηθα, συνδέοντας επίσης το όνομα «Αιθαλίδαι» με την «αιθάλη» και τους ανθρακοποιούς της περιοχής αυτής.

Η συμμετοχή του δήμου στην αρχαία Βουλή

Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος αρχικά της Λεοντίδας φυλής, συμμετείχε με 2 βουλευτές στην αρχαία Βουλή των 500, κατά την πρώτη περίοδο (508 – 307/306 π.Χ.). Κατά τη δεύτερη περίοδο (307/306 – 224/223 π.Χ.) ως και την τρίτη περίοδο (224/223 – 201/200 π.Χ.) ο δήμος ενσωματώθηκε στην Αντιγονίδα φυλή με 2 βουλευτές στη Βουλή των 600. Μετά την κατάργηση και διάλυση των «μακεδονικών φυλών» (Αντιγονίς και Δημητριάς) ο δήμος επανήλθε στην Λεοντίδα φυλή, κατά την τέταρτη (201/200 π.Χ. – 126/127) και την πέμπτη περίοδο (126/127 – 3ος αιώνας) με άγνωστο αριθμό βουλευτών–αντιπροσώπων του δήμου.

Οι κάτοικοι των Αιθαλιδών

Ο δημότης των αρχαίων Αιθαλιδών ονομαζόταν Αιθαλίδης.  Παρά το μικρό πληθυσμό του, συχνά αναφέρονται πρόσωπα τα οποία ήταν εγγεγραμμένα στον δήμο αυτόν και θεωρείται ότι κάποιες οικογένειες, οι οποίες προέρχονταν από αυτόν, έπαιξαν καθοριστικό ρόλο στην πολιτική κατά την ελληνιστική περίοδο.
Γεώργιος Κουτσουμάρης

Βιογραφικά στοιχεία

Υπήρξε καθηγητής της Α.Σ.Ο.Ε, καθηγητής του Πανεπιστημίου Καλιφόρνιας την περίοδο 1964 - 1967 και επιστημονικός διευθυντής του Κέντρου Προγραμματισμού και Οικονομικών Ερευνών.  Στην κυβέρνηση Μαρκεζίνη διορίστηκε υπουργός Γεωργίας.
Χειμερινοί Ολυμπιακοί Αγώνες 1968

Οι Χειμερινοί Ολυμπιακοί Αγώνες του 1968 διοργανώθηκαν στο Γκρενόμπλ της Γαλλίας από τις 6 Φεβρουαρίου μέχρι και τις 18 Φεβρουαρίου.
Μικρός Κλέφτης

Βιογραφία

Γεννήθηκε και μεγάλωσε στη Θεσσαλονίκη. Ξεκίνησε ως καλλιτέχνης γκραφίτι στα 2G (Good Guys) το 1997, και δύο χρόνια αργότερα αποφάσισαν να ασχοληθούν με την μουσική, δημιουργώντας τα Βόρεια Αστέρια. Το 2003 αποτελεί μια χρονιά ορόσημο για αυτόν και το crew του, καθώς κυκλοφόρησαν οι πρώτες πέντε δισκοφραφικές δουλειές τους. Μέχρι σήμερα έχει κυκλοφορήσει τέσσερα άλμπουμς με τα Βόρεια Αστέρια, δύο με τα Ανάποδα Καπέλα (μαζί με τον Lex), δύο με τους Άλυτους Γρίφους (μαζί με τον 3D) και επτά σόλο. Έχει συμμετάσχει σε πολλές δουλειές άλλων δημοφιλών και όχι καλλιτεχνών και παραγωγών.